**Eu sunt mereu cu voi...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când valurile vieţii aduc din nou, furtuni

M-aplec în umilinţă, plângând în rugăciuni...

Eu stiu c-această vreme nu ţine-o veşnicie :

Se va sfârşi odată tot ce-i vremelnicie!

Las pana să îmi fugă pe albul filei, azi,

Mai şterg lacrima caldă, ce-mi curge pe obraz,

Şi scriu tot dorul meu şi tot ce mă apasă

Un dor după Isus.. de cer.. un dor de Casă!

Mă-ntreb adesea-n taină, de ce-i atâta jale

Şi-atâta suferinţă păşind pe a Ta Cale?

Şi-atâtea răni în suflet ce-aşteapt-o mângâiere,

Şi-o sfântă vindecare, să prindă iar putere...

Sunt lacrimi multe, Doamne.. părinţi care îşi plâng

Copiii duşi în lume.. durere-n suflet strâng,

Sunt boli şi strâmtorare.. se-aud veşti de război...

Dar ştim că este vremea să te întorci la noi!

Cuvântul vieţii spune că totul va pieri

Pământ şi-ntinăciune, atunci când vei veni...

Dar chiar de-ar pieri totul, pe noi ne vei lua

Când trâmbiţa în ceruri de ştire ne va da!

Privim mereu spre ceruri... Doar cerul ne-a rămas

O dulce mângâiere.. când suntem în necaz,

Durerea când aduce cu lacrime, cântarea.

Stăm umiliţi sub cruce,privind prin lacrimi, zarea!

Se va sfârşi odată tot ce ne-a frământat...

Spre ceruri noi zbura-vom spre Marele Palat.

Dar până-n clipa-n care, Tu vei veni la noi,

Ne mângâie cuvântul:" Eu sunt mereu cu voi !"

2015